# Estació de Sils

Mapa sinòptic Línia RG1 :
Mapa sinòptic línia R11 :
Sils és una estació de ferrocarril propietat d'adif situada a la població de Sils, a la comarca de la Selva. L'estació es troba a la línia Barcelona-Girona-Portbou i hi tenen parada trens de la línia regional R11 i de la línia de rodalia RG1 de Rodalies de Catalunya, operats per Renfe Operadora.
L'estació es troba en el quilòmetre 7,5 de la línia de ferrocarril Barcelona-Portbou i a 75,3 metres d'alçada. El tram és de via doble i està electrificada. L'any 2016 va registrar l'entrada de 197.000 passatgers.

## Història

A mitjans del segle xix es comença a construir la línia de ferrocarril Barcelona-Portbou i l'any 1860 es fa la primera estació de Sils que dona servei a bona part de la comarca i és considerada de tercera classe. Aquesta estació de la línia de Girona va entrar en servei el 3 de març de 1862 quan va entrar en servei el tram construït per la Camins de Ferro de Barcelona a Girona (posteriorment esdevindria TBF) entre Maçanet-Massanes i Girona.
Des dels primers moments es va convertir en el centre neuràlgic del poble, ja que tenia una intensa activitat comercial i de moviment de passatgers que portà a crear una línia regular de transport de les poblacions properes, com Santa Coloma, a Sils. El 1929 va ser enderrocada i se'n va fer una altra a pocs metres de la primera, alhora que s'instal·là la via doble.

## Serveis ferroviaris

| Procedència/Destinació | < | > | Procedència/Destinació |
| Rodalia de Girona |||||
| L'Hospitalet de Llobregat | Maçanet-Massanes | Caldes de Malavella | Figueres Portbou |
| Serveis regionals de Rodalies de Catalunya |||||
| Barcelona-Sants | Maçanet-Massanes | Caldes de Malavella | Girona Figueres Portbou Cervera de la Marenda |

## Edifici

L'edifici actual segueix el model habitual en estacions d'aquesta línia. És un edifici de tres cossos, el central més gran i de tres plantes, i els laterals de dues. Al costat dret s'allarga el cos de la primera planta. Les obertures són d'arc rebaixat, excepte les de la planta superior que són rectangulars i geminades. El parament és arrebossat i pintat a la primera planta, als angles i a la cornisa, i de pedra repicada amb fileres horitzontals de rajol vist la resta. El parament arrebossat de la part inferior de la paret, fa un dibuix de línies horitzontals i té un sòcol. Corona l'edifici una barana metàl·lica grisa de factura moderna que recorre tot el terrat. Al centre d'aquesta barana, i a la façana, hi ha una estructura amb motllura i relleu decoratiu al capdamunt. Al costat dret hi ha una petita edificació de planta rectangular que eren els antics serveis. L'edifici ha estat sotmès a una restauració global que ha canviat força la seva fisonomia original. A l'altre costat de la via hi ha l'antic moll, actualment en desús, pendent de ser restaurat.
* L'edifici de viatgers
* L'estació el 2011 amb una unitat 470 en servei R11 Girona
* L'estació el 2019 amb una unitat 449 en servei R11 Barcelona

## Referències

* ↑ Sils (Est.) Euroferroviarios
* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
* 1 2 3 «Patmapa. Estació de Sils». Direcció General del Patrimoni Cultural de la Generalitat de Catalunya. [Consulta: 12 gener 2014].
* ↑ «Conegueu la línia R11». Generalitat de Catalunya. Arxivat de l'original el 2012-01-13. [Consulta: 11 gener 2012].
* ↑ Barcelona a Mataró (Port Bou y Cerbère) Arxivat 2011-05-18 a Wayback Machine. Spanishrailway

## Vegeu també

* Llista d'estacions d'Adif a Catalunya
* Xarxa ferroviària de Catalunya